b'\n_START_ARTICLE_\nSilba\n_START_SECTION_\nGeografija\n_START_PARAGRAPH_\nPovr\xc5\xa1ina Silbe je 14,98 km\xc2\xb2, dol\xc5\xbeina obale meri 26,239 km. Najvi\xc5\xa1ja to\xc4\x8dka otoka je 83 mnm visoki vrh Vrh._NEWLINE_Na srednjem delu otoka se je razvilo naselje Silba z okoli 270 stalnimi prebivalci, ki je edino naselje na otoku._NEWLINE_Silba ima v \xc5\xa1tevilnih zalivih lepe pe\xc5\xa1\xc4\x8dene pla\xc5\xbee. Na zahodnem delu otoka so to zalivi: Pocukmark, Luka, Sv. Ante, Mavrovo, Loji\xc5\xa1\xc4\x8de in Pernastica, na vzhodnem delu pa: Sotori\xc5\xa1\xc4\x87e, Draga in drugi.\n_START_SECTION_\nZgodovina\n_START_PARAGRAPH_\nSilba je bila naseljena \xc5\xbee v rimski dobi, takrat se je  otok imenoval Selbo. Od leta 1091 je bil v posesti zadarskega samostana sv. Marije. V 15. stol. pride v posest Bene\xc4\x8danov, ki pa so ga dali v zakup zadarskim fevdalnim dru\xc5\xbeinam. V 17. in 18. stol. naselje Silba postane mesto, poznano po dobrih mornarjih. V drugi polovici 19. stol. pa pri\xc4\x8dne mesto v razvoju stagnirati._NEWLINE_\xc5\xbdupnijska cerkev Gospa od Karmena postavljena 1752 je pripadala fran\xc4\x8di\xc5\xa1kanskemu samostanu, ki so na otok pri\xc5\xa1li leta 1680._NEWLINE_Od starej\xc5\xa1ih fortifikacijskih objektov je delno ohranjen obrambni stolp iz 16. stoletja.'